Sad idemo još završiti raspravu o - Konačni prijedlog zakona o izvršavanju Državnog proračuna Republike Hrvatske za 2011. godinu Predlagatelj je Vlada. Raspravu su proveli svi mjerodavni odbori. Želi li predstavnik predlagatelja dodatno obrazložiti prijedlog? Ne. Hvala. Izvjestitelji odbora? Ne. Otvaram raspravu za koju se nitko nije prijavio pa ju u tom smislu i zaključujem. Prekidam sjednicu. Nastavak u ponedjeljak u 10,30 sa onim zakonima, sa 3. točkom, Konačni prijedlog zakona o odgodi usklađivanja mirovina u razdoblju od 1. siječnja do 31. prosinca 2011. godine i dalje prema dnevnom redu.
Prelazimo na Konačni prijedlog zakona o izvršavanju Državnog proračuna Republike Hrvatske za 2011. godinu, drugo čitanje, P.Z. br. 643, rasprava je zaključena. Dajem na glasovanje Konačni prijedlog zakona o izvršavanju Državnog proračuna Republike Hrvatske za 2011. godinu. Molim uključimo se i glasujmo o konačnom prijedlogu zakona. Rezultat. Utvrđujem da je većinom glasova, 82 glasa za, ništa suzdržanih i 5 protiv prihvaćen Konačni prijedlog zakona o izvršavanju Državnog proračuna. Dobro jutro gospođe i gospodo zastupnice i zastupnici. Kao što smo i najavili nastavljamo rad, i molio bih u samom početku predstavnike, odnosno klubove da ćemo morati jutros u tijeku jutra proširiti dnevni red, odnosno dopuniti dnevni red ovog zasjedanja Sabora, i da se osigura kvorum radi odluke o tome. Dakle sutra također to nastavljamo, ali bi danas neke od točaka dnevnog reda trebali se raspraviti. Evo prelazimo na Konačni prijedlog Zakona o odgodi usklađivanja mirovina u razdoblju od 1. siječnja do 31. prosinca 2011. godine, hitni postupak, P.Z. br. 644. Predlagatelj Vlada Republike Hrvatske. Prijedlog akta primili ste poštom. Prigodom utvrđivanja dnevnog reda prihvatili smo prijedlog predlagatelja da se ovaj zakonski prijedlog raspravi u hitnom postupku. Sukladno članku 159. Poslovnika hitni postupak objedinjuje prvo i drugo čitanje. Amandmani se mogu podnositi do kraja rasprave. Raspravu su proveli Odbor za zakonodavstvo i Odbor za rad i socijalno partnerstvo. Izvješća ste primili na sjednici. Amandmane je podnio klub IDS-a. Želi li predstavnik predlagatelja dodatno obrazložiti prijedlog? Da. Državni tajnik Krešimir Rožman, državni tajnik u Ministarstvu gospodarstva. Izvolite.